ส่วนที่ 1

+-----------------------------------------------------------------------+
| ข้อมูลสรุป                                                               |
+-----------------------------------------------------------------------+

ส่วนที่ 1

ข้อมูลสรุป

ภาพรวมของบริษัท

บริษัท ไทคอน อินดัสเทรียล คอนเน็คชั่น จำกัด (มหาชน)
ประกอบธุรกิจการจัดสร้างโรงงานมาตรฐานและคลังสินค้าเพื่อให้เช่าและ/หรือเพื่อขายเมื่อมีโอกาสเหมาะสม
พร้อมกับการให้บริการช่วยเหลือและอำนวยความสะดวกในการเริ่มต้นประกอบการแก่ผู้ประกอบการที่สนใจเข้ามาทำธุรกิจในประเทศไทย
โรงงานและคลังสินค้าของบริษัทตั้งอยู่ในทำเลที่ไม่ไกลจากกรุงเทพฯ กล่าวคือ
บริษัทมีโรงงานตั้งอยู่ในนิคมอุตสาหกรรมบางปะอิน นิคมอุตสาหกรรมไฮเทค สวนอุตสาหกรรมโรจนะ
นิคมอุตสาหกรรมอมตะนคร นิคมอุตสาหกรรมแหลมฉบัง นิคมอุตสาหกรรมปิ่นทอง
นิคมอุตสาหกรรมชลบุรี (บ่อวิน) นิคมอุตสาหกรรมอมตะซิตี้ นิคมอุตสาหกรรมบางปู
นิคมอุตสาหกรรมนวนคร นิคมอุตสาหกรรมลาดกระบัง และนิคมอุตสาหกรรมอีสเทิร์นซีบอร์ด
และมีคลังสินค้าตั้งอยู่ในเขตอุตสาหกรรมโลจิสติคส์ไทคอน (TICON Logistics Park)
บนถนนบางนา-ตราด ก.ม.39 ศูนย์คลังสินค้าแหลมฉบัง (Laemchabang Logistics Center)
บนถนนสายกรุงเทพฯ-ชลบุรี (มอเตอร์เวย์) บริเวณแยกหนองขาม และศูนย์คลังสินค้าวังน้อย
(Wangnoi Logistics Center) บนนถนนพหลโยธิน ก.ม.55-56 อ.วังน้อย จ.อยุธยา

บริษัทมีบริษัทย่อย 2 บริษัท คือ บริษัท อีโค อินดัสเทรียล เซอร์วิสเซส จำกัด และบริษัท ไทคอน
โลจิสติคส์ พาร์ค จำกัด ซึ่งบริษัทถือหุ้นร้อยละ 99.99 ของทุนจดทะเบียนของบริษัทย่อย โดยบริษัท
อีโค อินดัสเทรียล เซอร์วิสเซส จำกัด
ประกอบธุรกิจสร้างโรงงานให้เช่าในนิคมอุตสาหกรรมแหลมฉบัง ส่วนบริษัท ไทคอน โลจิสติคส์
พาร์ค จำกัด ซึ่งเริ่มเปิดดำเนินการในปี 2548 ประกอบธุรกิจสร้างคลังสินค้าเพื่อให้เช่า/ขาย

นอกจากบริษัทย่อยดังที่กล่าวข้างต้นแล้ว บริษัทยังมีการลงทุนในกองทุนรวมอสังหาริมทรัพย์ไทคอน
(TICON Property Fund : TFUND) ซึ่งถือเป็นบริษัทร่วม โดย ณ วันที่ 31 ธันวาคม 2550
บริษัทมีการลงทุนในกองทุนดังกล่าวในสัดส่วนร้อยละ 20.60

ในอดีตที่ผ่านมา บริษัทมีรายได้ส่วนใหญ่มาจากค่าเช่ารับและค่าบริการ
โดยมีสัดส่วนโดยเฉลี่ยประมาณร้อยละ 72 ของรายได้รวม อย่างไรก็ดีนับตั้งแต่ไตรมาสที่ 2/2548
เป็นต้นไป โครงสร้างรายได้ของบริษัทได้เปลี่ยนไปจากการที่บริษัทมีการขายโรงงานให้ TFUND
ในไตรมาสที่ 2/2548, 2/2549 และ 4/2550 (และมีนโยบายที่จะเสนอขายโรงงานให้แก่
TFUND อย่างต่อเนื่อง เพื่อใช้เป็นแหล่งเงินทุนหนึ่งของบริษัท) กล่าวคือ
รายได้จากการขายโรงงานให้ TFUND
จะเป็นสัดส่วนที่สูงมากเมื่อเทียบกับรายได้รวมของบริษัทในช่วงเวลาที่เกิดรายการขายดังกล่าว
เนื่องจากการขายโรงงานให้แก่ TFUND ในแต่ละคราวจะเป็นการขายจำนวนหลายโรงงาน
และนอกจากรายได้จากการขายอสังหาริมทรัพย์ให้ TFUND และรายได้จากค่าเช่าและค่าบริการ
ซึ่งมีสัดส่วนสูงที่สุดและรองลงมาเมื่อเทียบกับรายได้รวมตามลำดับแล้ว
บริษัทยังมีรายได้จากการขายอสังหาริมทรัพย์ให้แก่ผู้ซื้อทั่วไปหรือผู้เช่าที่ใช้สิทธิซื้อโรงงานตามเงื่อนไขที่ระบุในสัญญาเช่าบางสัญญา

ณ สิ้นเดือนธันวาคม 2550 บริษัทมีโรงงานที่ให้เช่าและรับรู้รายได้แล้วจำนวน 114 โรงงาน
บนพื้นที่ดิน 453.3738 ไร่ คิดเป็นพื้นที่เช่า 314,408 ตารางเมตร
มีโรงงานที่มีสัญญาเช่าแต่ยังไม่ถึงกำหนดรับรู้รายได้จำนวน 17 โรงงาน
มีโรงงานว่างพร้อมให้เช่าจำนวน 31 โรงงาน โรงงานที่อยู่ระหว่างก่อสร้างจำนวน 33 โรงงาน
และมีโรงงานที่อยู่ระหว่างการเตรียมการก่อสร้างจำนวน 63 โรงงาน

นอกจากนั้น บริษัทยังมีคลังสินค้าที่ให้เช่าแล้วจำนวน 8 หลัง
คลังสินค้าที่มีสัญญาเช่าแล้วแต่ยังไม่ถึงกำหนดรับรู้รายได้จำนวน 4 หลัง
คลังสินค้าพร้อมให้เช่าจำนวน 3 หลัง คลังสินค้าที่เริ่มก่อสร้างแล้วจำนวน 17 หลัง
และคลังสินค้าที่อยู่ในแผนการก่อสร้างจำนวน 49 หลัง

ในปี 2550 บริษัทมีรายได้จากการขายโรงงานให้แก่ TFUND 2,058.5 ล้านบาท
รายได้ค่าเช่ารับและค่าบริการ 705.8 ล้านบาท
มีรายได้จากการขายอสังหาริมทรัพย์ให้แก่ผู้เช่า/ผู้ซื้อทั่วไป 397.3 ล้านบาท และมีกำไรสุทธิ
1,062.7 ล้านบาท

บริษัทมีกำไรสุทธิในรอบ 3 ปีที่ผ่านมา 680.3 ล้านบาท 869.2 ล้านบาท และ 1,062.7 ล้านบาท
ตามลำดับ คิดเป็นอัตราเพิ่มโดยเฉลี่ยในช่วงปี 2548 ถึง 2550 เท่ากับร้อยละ 61.3 ต่อปี

ในเดือนมิถุนายน 2550 บริษัท ไทคอน โลจิสติคส์ พาร์ค จำกัด
ได้รับการอนุมัติการส่งเสริมการลงทุนจากคณะกรรมการส่งเสริมการลงทุน (BOI)
ให้จัดตั้งเป็นเขตอุตสาหกรรมโลจิสติคส์ (Logistics Park) บนถนนบางนา-ตราด ก.ม.39
โดยได้รับสิทธิประโยชน์ที่สำคัญ คือ ได้รับการยกเว้นภาษีเงินได้นิติบุคคลเป็นเวลา 8 ปี

ปัจจัยความเสี่ยง

ตลอดช่วง 18 ปีที่ผ่านมานับตั้งแต่จัดตั้งบริษัทจนกระทั่งถึงปัจจุบัน
ซึ่งเป็นช่วงที่ภาวะเศรษฐกิจของประเทศไทยและภาวะเศรษฐกิจโลกมีความผันผวนอยู่ตลอดเวลานั้น
บริษัทสามารถรักษาอัตราการเช่า (Occupancy rate) โดยเฉลี่ยในแต่ละปีได้ในระดับร้อยละ
80-90 ทั้งนี้ เหตุผลหลัก 2 ประการที่ลูกค้าคืนโรงงาน คือ
การที่ธุรกิจของลูกค้าไม่ประสบความสำเร็จ
ซึ่งบริษัทจะนำโรงงานนั้นให้ลูกค้ารายใหม่เช่าแทนได้โดยเฉลี่ยภายในระยะเวลา 1-2 เดือน
หรืออีกสาเหตุหนึ่ง คือ การที่ลูกค้าประสบความสำเร็จในการดำเนินธุรกิจอย่างมาก
ทำให้มีความต้องการขยายกิจการ
ซึ่งบริษัทจะเสนอให้ลูกค้าเช่าโรงงานเพิ่มหรือเสนอให้ลูกค้าเช่าโรงงานที่มีขนาดใหญ่ขึ้นแทนโรงงานเดิม
อย่างไรก็ตาม ในภาวะปกติลูกค้าส่วนใหญ่จะยังคงเช่าและต่ออายุสัญญาการเช่าเมื่อครบกำหนด
ซึ่งจากเหตุผลดังกล่าวข้างต้นแสดงให้เห็นว่า
อายุของสัญญาเช่ามิได้เป็นปัจจัยเสี่ยงสำหรับการดำเนินธุรกิจของบริษัท

ในเดือนกุมภาพันธ์ 2549 บริษัทได้มีการออกใบสำคัญแสดงสิทธิเพื่อซื้อหุ้นสามัญของบริษัท
(TICON-W2) จำนวน 25.618 ล้านหน่วย ซึ่ง ณ วันที่ 31 ธันวาคม 2550
ยังคงเหลือใบสำคัญแสดงสิทธิ TICON-W2 ที่ยังไม่ได้ใช้สิทธิจำนวนทั้งสิ้น 19,488,884 หน่วย
ในการนี้หากผู้ถือใบสำคัญแสดงสิทธิส่วนที่เหลือได้ใช้สิทธิซื้อหุ้นสามัญของบริษัทเต็มจำนวน
ผู้ลงทุนที่ซื้อหุ้นสามัญของบริษัทก็อาจะได้รับผลกระทบจาก dilution effect
ทั้งในเรื่องราคาหุ้นในตลาดที่อาจปรับตัวลดลง และสัดส่วนการถือหุ้นที่ลดลง อย่างไรก็ดี
การใช้สิทธิของใบสำคัญแสดงสิทธิทั้งหมดที่เหลืออยู่ดังกล่าวข้างต้นนั้น
ก่อให้เกิดผลกระทบดังกล่าวร้อยละ 3.03

การปรับราคาการใช้สิทธิและอัตราการใช้สิทธิของใบสำคัญแสดงสิทธิตามเงื่อนไขการปรับสิทธิที่ระบุในหนังสือชี้ชวนเสนอขายใบสำคัญแสดงสิทธิให้แก่กรรมการและพนักงานที่ได้รับการคัดเลือกของบริษัทในเดือนกุมภาพันธ์
2549
ในกรณีที่บริษัทมีการเสนอขายหลักทรัพย์ออกใหม่ที่ให้สิทธิในการซื้อหรือแปลงสภาพเพื่อซื้อหุ้นสามัญ
ต่อผู้ถือหุ้นเดิมและ/หรือต่อประชาชนทั่วไปในอนาคต
วิธีการปรับสิทธิดังกล่าวอาจไม่สามารถชดเชยสิทธิประโยชน์ของผู้ถือใบสำคัญแสดงสิทธิได้อย่างครบถ้วน
เนื่องจากสูตรการคำนวณการปรับสิทธิคำนึงถึงเพียงราคาหลักทรัพย์แปลงสภาพที่ออกใหม่ ณ
วันปรับสิทธิเท่านั้น มิได้คำนึงถึงมูลค่าตามเวลาของหลักทรัพย์แปลงสภาพแต่อย่างใด

นโยบายการจ่ายเงินปันผล

บริษัทมีนโยบายการจ่ายเงินปันผลไม่ต่ำกว่าร้อยละ 40 ของกำไรสุทธิ อย่างไรก็ดี
การพิจารณาจ่ายเงินปันผลจะขึ้นอยู่กับผลการดำเนินงาน ฐานะการเงิน และปัจจัยอื่น ๆ
ที่เกี่ยวข้องในการบริหารงานของบริษัท